מה חסר לנו בלעדי המקדש?

מטרות הפעולה:
 1. החניכים יבינו כי כאשר העיקר חסר, אי אפשר למלא את 
      חסרונו ולהתנהל כרגיל. לכל היותר אפשר ליצור תחליפים 
      שהם בדרגה נמוכה יותר.
2. החניכים יכירו בכך שעיקר שאיפותינו ותפילותינו הם לבנין 
    בית המקדש. ובכך שאף שאנו מבינים זאת בשכל, אנו נוטים 
    שלא להרגיש ולהפנים את עומק חסרונו בחיינו.
3. החניכים יבררו במה חסר לנו בית המקדש בתחומי חיים שונים 
     שלנו כפרטים וכעם.

עזרים: *2 חפצים זהים ל 'דגלים'  *כדור   *חבל ואטבי כביסה  *כרטיסי חלומות  *כתרי מושגים.

מהלך הפעולה:

ספור אתיופים

שלב א' - כשהעיקר חסר...
נשחק עם החניכים את משחק "הדגל" - מתחלקים ל2 קבוצות, כאשר כל קבוצה מקבלת את השטח "שלה", ובקצהו - מקום מוגדר ובו מונח דגלה. מטרת כל קבוצה היא להשיג את דגל הקבוצה השנייה, ולהעבירו לשטחה, בלי להיתפס. חניך שחדר לשטח הקבוצה היריבה ונתפס, נעצר במקום, עד שאחד מחברי קבוצתו ייתן לו "כיף" ויציל אותו. הקבוצה המנצחת היא הקבוצה שהצליחה להעביר ראשונה את הדגל לשטחה.

לאחר כמה דקות של משחק, יחדור המדריך לשטח המשחק וללא התראה מוקדמת ייקח את הדגלים של הקבוצות. כעת, יאמר לחניכים להמשיך במשחק כרגיל. יש להניח כי הם לא יבינו איך אפשר להמשיך לשחק "הדגל" אם הדגל לא פה...

נכנס את החניכים לחשיבה משותפת ונחשוב – מדוע נעצר המשחק? מפני מה לא המשכנו לשחק?
נבין עם החניכים שכאשר הוצאנו את(  העיקר מהמשחק, את המטרה –  כל התנהלות המשחק נפגמה, נתקעה ונותרה חסרת תכלית. כך גם בחיים הרוחניים - כאשר עיקר חיינו, בית המקדש, כבר איננו קיים, כל התנהלות החיים שלנו השתנתה וכיום היא במקום נמוך בהרבה.

שלב ב' - החלום שלי...
שלב זה ניתן להעביר בשתי צורות, עליך המדריך לבחור את המתאימה יותר לשבט שלך כדי להשיג את המטרה הרצויה:
אפשרות א': נקיים סבב בין החניכים - "מה המשאלה שלך". כל חניך יציין בתורו מה המשאלה המשמעותית שלו לגבי כלל תחומי החיים.
אפשרות ב': "כדור חלומות" - נשחק עם החניכים 21, כאשר ברגע זריקת הכדור,( צריך המוסר לציין חלום, משאלה או דבר שהוא רוצה להשיג ולהגשים. 

בתום סיום הסבב / המשחק, יתלה המדריך חבל לאורך החדר (בשבת תוכלו לעשות זאת על הרצפה). בכל פעם יציג המדריך מושג והחניכים ימקמו אותם בעזרת אטב כל אחד בתורו על החבל, לפי סדר החשיבות שהם מייחסים לאותו מושג. על אחד הכרטיסים יהיה רשום המושג "בית המקדש", שבודאי ידורג במקום הראשון. מושגים לדוגמא לרשימה ע"ג הכרטיסים: רשיון נהיגה, טיול בגולן, שמירה על שלמות א"י, תפילה בכוונה, להצליח במבחן, חכמה, עושר וכיוב'.

נשים לב באיזה מקום דרוג הנחנו את בית המקדש. נשאל – האם בית המקדש אכן נמצא במקום כה גבוה מבחינת סדר הדאגות, העדיפויות, הכמיהות של חיינו? האם ציינו לפני כן במשאלות את בית המקדש כמשאלה העיקרית של חיינו?. אם אמנם אנו מודעים לכך שבית המקדש כה חשוב, ומהווה את חלומו הגדול ביותר של עם ישראל, מדוע אין לכך השפעה מרכזית על חיי היומיום והשאיפות של כל פרט? מדוע בפועל, בתפילות ובתקוות שלנו, זה לא נמצא בראש סדר העדיפויות?

כעת, משהבנו שעיקר חיינו ניטל מאיתנו וחסר לנו, גם אם איננו מרגישים זאת יום יום ושעה שעה – נוכל לחזור למשחק "הדגל" מראשית הפעולה. נבין שבדומה למשחק כמשל, כך גם בחיינו הרוחניים: כאשר עיקר חיינו – בית המקדש איננו קיים כל התנהלות חיינו השתנתה ואינה מנוהלת "כרגיל" כמו שאמורים להתנהל חייו של העם היהודי. העיקר, המרכז – חסר! 

שלב ג' – תחליפים
נחזור למשחק הדגל שעצרנו, ועכשיו נלמד את החניכים משחק דומה, אך שונה. "הדגל בלי דגל". המטרה הפעם היא שכל הקבוצה תצליח לחדור לשטח הקבוצה היריבה, ולהגיע עד לקצה השני של המגרש. מי שנתפס, עומד במקומו  עד ש 'מצילים' אותו. מי שהצליח להגיע לקצה, אסור לתפוס אותו שם. הקבוצה הראשונה שכל חבריה הצליחו להגיע לקצה המגרש של הקבוצה השנייה – נצחה. כמובן, שגם שחקן שכבר הצליח לעבור לקצה השני, רשאי לחזור לאחור ע"מ להציל את חבריו, או לחזור לגמרי לשטח הקבוצה כדי לעזור (ואז אפשר לתפוס אותו כשהוא חוזר...).

נראה עם החניכים, שהנה, למרות שהדגלים נלקחו, הצלחנו להמציא משחק דומה במקום המשחק שנהרס. ננסה להבין איתם, שוב – משל מול נמשל, איזה תהליך דומה קרה במרוצת השנים בחיינו לאחר שביהמ"ק נלקח מאיתנו.
נראה שלאחר שביהמ"ק חרב, עמ"י חיפש לו תחליפים כדי שיוכל להמשיך ולהתקיים. ולכן חז"ל תקנו לנו תפילות במקום קרבנות, ובית כנסת במקום בית מקדש וכו'. הבעיה שלנו היא שאנחנו התרגלנו לחיות עם התחליפים, ולכן אנחנו כבר לא שואפים באמת לבניין בית המקדש. כולנו מייחלים לבנינו, אבל מעבר לזה אנחנו לא עושים יותר מדי. אפילו בתפילה אנחנו כבר בקושי ומצליחים לכוון באמת שנזכה לבנין המקדש בקרוב. אפשר לומר בצער שדי נוח לנו במה שיש עכשיו...

איך קרה הדבר הזה? הייתכן ששכחנו? להיכן נעלמו הכיסופים? 
אולי זה קרה כי לא זכינו לחיות בתקופת ביהמ"ק ולהבין מהו העושר הרוחני העוטף את עמ"י ואת העולם כשביהמ"ק קיים ועל כן איננו מודעים למה שחסר לנו בהיעדרו. אנחנו באמת לא יודעים מה היה שם. לכן, כדאי שנברר מה אבד לנו עם החורבן ומתוך כך יגדל הרצון לשוב לציון, בעז"ה!

שלב ד' – נטעם מעט ממה שהיה שם...
המדריך יחלק לכל החניכים כתרים, שעליהם רשומים אירועים שונים, חפצים ומושגים מתקופת בית המקדש. על כל חניך לנחש מה כתוב על הכתר שלו, על ידי שאלות של "כן" ו"לא".

מושגים על הכתרים: קורבנות, סנהדרין, שמחת בית השואבה, תפילה, עבודת יום הכיפורים, שירת הלויים, חושן, כיור, מזבח הזהב, המנורה, לחם הפנים, ביכורים, 3 רגלים, מעמד הקהל, נבל, חצוצרה, מחצית השקל, קודש הקודשים, כהנים, בגדי כהונה, צרעת, כרובים.
מתוך המשחק נבחין עם החניכים בכך שבית המקדש שייך בכל תחומי החיים של העם היהודי. בין בעבודת ה' הפרטית של כל אחד ואחד, בקרבנות תודה וחטאת, ובין בעבודת ה' של כלל ישראל כמו העלייה לרגל ותפילות יום כיפור. ביהמ"ק היה המרכז הרוחני של עם ישראל, ולכן הכוהנים, שהם שלוחי העם מול הקב"ה, היו מתנהגים תמיד בקדושה וטהרה. בביהמ"ק ישבו סנהדרין ודאגו למשפט תורה, שחסר לנו כ"כ היום. ביהמ"ק היה מקום דרכו עלו תפילותיהם של ישראל הישר למקדש  של מעלה.

נסכם: 
בתחילת הפעולה הבנו שכשהעיקר חסר, דברים אינם ממשיכים עוד כפי שהיו. ה'עיקר' של חיינו הוא ביהמ"ק, ואנו מודעים לכך. אלא שבמרוצת חיי היומיום, איננו מרגישים זאת בכל רגע ובכל ליבנו. הסיבה היא שהתרגלנו לחיות במציאות חסרה ולהסתפק בתחליפים. זוהי למעשה הסיבה לכך שאיננו פועלים מספיק לבניינו המחודש של ביהמ"ק – שאיננו מבינים עד כמה הוא חסר לנו. אך למעשה – חיינו אינם חיים מלאים, שלמים – ללא ביהמ"ק. אפילו תפילה הנתפסת כיום בעיננו כחיבור לה' ברמה הכי גבוהה, היא רק תחליף לעבודת הקורבנות...
בחלקה האחרון של הפעולה הבנו, שככל שנבין יותר את חסרונו של ביהמ"ק בחיינו, כן נחזק את כמיהתנו לבניינו המחודש בהרגשה ובמעשים!

בית המקדש- לב החיים

מטרת הפעולה:
1. החניכים יחושו בחלל ובחסרון שנוצרו עם חורבנו של המקדש.
2. החניכים יבינו כי החיסרון נובע מכך שבית המקדש הינו מקור 
    החיות ומרכז החיים של העם היהודי ושל העולם כולו ולכן 
    כיום, כשבית המקדש חרב, אנו כגוף בלי נשמה.

עזרים:  *דפים ועטים   *קטעי מקורות  *בקבוקים  

מהלך הפעולה:
שלב א' - בית המקדש בשבילי
נחלק את השבט לכמה קבוצות. נבקש מכל קבוצה לערוך משאל רחוב, סביב השאלה: "מה הוא בית המקדש בשבילך?" (נקצה רבע שעה לביצוע המשימה)

כשיחזרו החניכים נשמע את התשובות שאספו, ונשאל אותם מה היו התשובות שהם הכי אהבו או שהתחברו אליהן ביותר? 
מה התוכן המרכזי של בית המקדש שעלה מתוך התשובות?
האם הם מסכימים שזהו עניינו של בית המקדש? כיצד היו מגדירים הם את משמעותו של בית המקדש?
ננסה לבחון עם החניכים האם בית המקדש הוא חזון רחוק עבורנו, או רק חלק מההיסטוריה הלאומית, או -שבית המקדש הוא מציאות חיים החסרה לנו בכל רגע ורגע?!
האם אנחנו מרגישים את חסרונו של בית המקדש בחיינו? במה?

בהמשך הפעולה ננסה לחדד את עומק החיסרון והחלל שנותר עם חורבן הבית.
שלב ב' - חיים ללא מקדש
נציג בפני החניכים 3 קטעים מדברי חז"ל, שנכתבו לאחר החורבן, על החלל שנותר לאחר שריפת בית המקדש. מטרת הקריאה הינה לנסות לגעת מעט בכאב ובקושי של החיים ללא מקדש, ולעורר את התחושה שבית המקדש הוא החיות והלב של כלל החיים. 

1. רבן שמעון בן גמליאל אומר משום רבי יהושע: 
     מיום שחרב בית המקדש, אין יום שאין בו קללה, 
     ולא ירד טל לברכה, ונטל טעם הפירות. (סוטה ט', יב')
2. "אמר רב חסדאי מיום שחרב בית המקדש לא נראית רקיע בטהרתה" 
(ברכות נ"ט, א')
3. "אמר רבי אליעזר מיום שחרב בית המקדש נפסקה חומת ברזל בין ישראל לאביהם שבשמיים שאין תפילתן מקובלת" (ברכות לב', ב')
ננסה לברר עם החניכים – 
מה מלמדים אותנו דברי חז"ל הללו, שהצבנו אותם בפניהם? אנחנו מבינים שהעולם כולו, כל היקום, מתאבל על חורבן הבית, והחיים מאז החורבן לא שבו למסלולם. גם הקשר שבין ישראל לקב"ה נחסם. חומה של ברזל חוצצת בינינו לה', והתפילות כבר לא עוברות בקלות ישירות לה' כמו בזמן שבית המקדש קיים.

שלב ג' - המקדש כמקור חיים
המדריך יספר לחניכים את הסיפור הבא, ויבקש מהם 'להכניס עצמם לתפקידו של ההלך הצמא' (רצוי להביא תלבושות מתאימות לחניכים): 
הנכם אדם המהלך ימים רבים במדבר, וצמא מאד למים, משום שלא שתיתם זה זמן רב. לאחר שכבר כמעט תשו כוחותיכם לחלוטין, ראיתם כי למולכם ניצב מוכר עם ארגז בקבוק שתייה. (בשלב זה יוציא המדריך בקבוקים, עדיף בטעמים שונים, כדי לאתגר את החניכים, ויניחם לפניהם) אתם מתרגשים ממש, ומבקשים מהמוכר שייתן לכם לשתות מעט מים, אחרת אתם עלולים למות בצמא... אלא שהמוכר עונה לכם, כי הוא איננו נותן מתנות חינם ושואל אתכם: "מה תתנו לי עבור הבקבוק?".

כאן יפסיק המדריך את הסיפור וישאל את החניכים מה היו מוכנים לשלם בעד הבקבוק. המדריך ישמע את תשובות החניכים והשבט יכריע מי מהחניכים הציע את ההצעה הראויה ביותר – ויזכה בבקבוק המרווה והטעים. צפוי שנגיע עם החניכים למסקנה, שעל ההלך לשלם עבור הבקבוק בכל מה שנמצא ברשותו, אחרת ימות.
כעת ירוקן המדריך את תוכן הבקבוקים לעיני החניכים (עליו להקפיד לרוקנם למיכל שיאפשר שתייתם בהמשך, על מנת שלא יעבור על בל-תשחית), ויבקש מהחניכים את התמורה שהבטיחו עבור הבקבוק... הריק...
יש להניח שהחניכים יתנגדו לשלם עבור הבקבוק הריק.
למרות שהדבר נראה ברור, נבקש מהם להגדיר מדוע אין ערך לבקבוק הריק, והרי כל הדיון שלעיל נסב סביב ה"בקבוק", אז מדוע הם מסרבים 'לשלם' עבורו?!
נבין עם החניכים שהבקבוק הוא רק מחזיק התוכן, אך אין לו ערך מחייה בפני עצמו. החיות טמונה במשקה המוכל בבקבוק. כשהתוכן אינו קיים, הבקבוק חסר ערך כשלעצמו, ולא נהיה מוכנים להסתפק בבקבוק בלבד.

נסביר לחניכים כי סיפור-דיון זה הוא משל להבנת ערכו הרוחני של בית המקדש.

נקריא לחניכים את דברי החבר לכוזרי (מאמר ה' ל"ב ):
"אולם אנחנו - כאשר נפגע ליבנו, הוא בית מקדשנו, נחלינו (נעשינו חולים), וכאשר ישוב לבנו לאיתנו- נירפא גם אנו".
החבר מדמה את בית המקדש ללב של עם ישראל. בית המקדש הוא מקור החיים הרוחניים של האומה, כמו הלב שמזרים חיים לגוף כולו. בית המקדש מזרים כוחות של קדושה וטהרה לעם ישראל. אבל, כאשר הלב לא נמצא, כל הגוף נפגע וחולה, ומהות קיומו העיקרית חסרה. ואז הוא נשאר דומה לבקבוק, שהוציאו ממנו את תוכנו מעניק החיים - המים.
בבקבוק כשלעצמו איננו מוכנים להסתפק.
האם אנחנו מוכנים להסתפק בקיומו של עמ"י ללא רוח החיים המפעמת בו, ללא בית-המקדש??? 

נסכם: 
בתחילת הפעולה ניסינו לעמוד  על משמעותו של בית המקדש עבורנו. למדנו כמה מקורות שפרשו לפנינו תחומים שונים בהם נפגע תפקודו הפיזי והרוחני של עם-ישראל (ושל העולם כולו) מאז חורבן הבית. הבנו שחשיבותו של בית המקדש נובעת לא מהיותו גדול ומפואר… אלא … מהיותו הלב שלנו, מקור החיים של עם ישראל. בלעדיו עם ישראל לא יכול לצמוח ולהתרומם באופן מלא ולממש את ייעודו. זוהי הסיבה לכך שעלינו לשאוף ולהתפלל בכל מאודנו, שיבנה בית המקדש במהרה בימינו, אמן!
בית המקדש- בימינו יחודש

מטרת הפעולה:
1. החניכים יבינו שכדי להשיג דבר שאנו רוצים בו, עלינו לעמול ולפעול לשם השגתו.
2. החניכים יבינו את משמעות מאמר חז"ל: "כל דור שלא נבנה בית המקדש בימיו כאילו נחרב בימיו".
3. החניכים יחשבו על הפעולות שעליהם לעשות על מנת לקרב את בניין הבית.

עזרים: 
* 2 פאזלים *עזרים למשימות (אם יש צורך) *כרטיסיות מקרים  *קופסאות וקרטונים (ביום חול)  *טושים לכתיבה (ביום חול) 

מהלך הפעולה:
שלב א'- לעמול כדי לזכות!
המדריך יכין לקראת הפעולה 2 פאזלים עליהם רשום מאמר חז"ל:( "כל דור שלא נבנה בית המקדש בימיו כאילו נחרב בימיו". נחלק את השבט לשתי קבוצות, כאשר מטרת כל קבוצה היא לזכות בכל חלקי הפאזל, ולסיים ראשונה להרכיבו, פרס מובטח לקבוצה הזוכה. המדריך ייתן לשתי הקבוצות משימות שוות במקביל, ועל כל משימה שתבצע היטב, תקבל הקבוצה חלק מהפאזל. יחד עם החלק תקבל הקבוצה את המשימה הבאה.

- מדריך, שים לב! המשימות אינן חשובות מצד התוכן שלהן, אלא מטרתן היא להראות שכדי להשיג משהו חשוב, יש להתאמץ לשם כך. 
משימות לדוגמא: לשתות בקבוק מים שלם (של חצי ליטר...), לאסוף מכל הסניף 8 שעונים, להשיג 5 חתימות של אנשים שלא גרים באזור, להצליח שכל הקבוצה תספור עד עשר בלי ששניים יאמרו את אותו המספר, לרוץ 20 סיבובים סביב הסניף...
לאחר שאחת הקבוצות הרכיבה את הפאזל, וגילתה את המשפט,( נקיים דיון עם החניכים על מהלך המשחק (ובהמשך הפעולה נדון בקטע הרשום לפניהם).

נברר עם החניכים –
מדוע היו מוכנים להתאמץ ולפעול במהלך המשימות (מלבד טעם החוויה הקבוצתית...)? מה עמד לנגד עיניהם?
נבין שרצונם היה להשיג את חלקי הפאזל ולזכות בניצחון, ומשום שהדבר היה כרוך בהצלחה במשימות, הם היו מוכנים להשקיע ולעמול לשם כך.
את הבנת העיקרון הזה נחדד בעזרת הפעילות בשלב הבא.


שלב ב' - עשייה מובילה שינוי 
 נחלק( את השבט ל-3 קבוצות. כל קבוצה מקבלת מקרה שלאחריו נקודות לדיון. על הקבוצה לדון במקרה ולהציג אותו לכלל השבט. אפשרות אחרת היא, לבחור 3 זוגות מתנדבים שיציגו את המקרה לכולם ולאחר ההצגות יקיים המדריך דיון כולל.
 
בתום ההצגות נשאל את החניכים – מה המשותף לכל האירועים? מהו העיקרון שעל הילדים בסיפורים השונים להבין, ע"מ שיוכלו להשיג את חפצם? נבין עם החניכים שכאשר אנו רוצים להצליח או להשיג דבר מסוים, עלינו לעמול עבורו, להתאמץ ולעשות מעשה כדי להשיגו.
כדי לסכם זאת בצורה משמעותית, יספר המדריך את הסיפור הבא (עדיף לספר בע"פ, כמובן):

אחד היהודים היה נתון במצב כלכלי קשה מאד, למרות ניסיונותיו הרבים להרוויח כסף כדי לכלכל את אנשי ביתו. יום אחד שמע האיש בשוק, כי בעוד שבוע תיערך הגרלה על סכום כסף גדול. התרגש היהודי לשמע הבשורה ורץ מיד אל הרבי כדי לקבל ברכה. הרבי הרעיף את ברכותיו ואיחל לו שחלומו יתגשם. כל השבוע הוא הרבה בתפילות ותחנונים וכבר החל לדמיין מה יעשה בכסף לכשיגיע לידיו. לאחר שבוע הכריזו ברבים את תוצאות ההגרלה, היהודי ששמע ששמו אינו מופיע ברשימות, הלך מיד אל הרבי לשאול כיצד ייתכן שהרבי נתן ברכה וכל השבוע הוא הרבה בתפילה, אך הוא לא זכה בהגרלה?! ענה לו הרבי: ובכן...כדי לזכות בהגרלה היה עליך לעשות מעשה ולקנות כרטיס...

אכן, כדי להשיג את מבוקשנו עלינו לעמול ולהתאמץ, ולא להסתפק בהמיית הלב.
עקרון זה נכון בוודאי גם לדבר החשוב ביותר בחיינו – עליו דברנו בפעולות הקודמות – בניין בית המקדש. לא די בתקווה ובתפילה שיבנה במהרה בימינו. עלינו לחפש מה אפשר לעשות כדי לזכות לבניינו, ולפעול ככל יכולתנו לשם כך.


שלב ג' – מפשילים שרוולים, מתחילים לעשות! 
נחזור למשפט הרשום על גבי הפאזל מהשלב הראשון של הפעולה, ונלמד את הרעיון הטמון בו:
"כל דור שלא נבנה בית המקדש בימיו כאילו נחרב בימיו"
ננסה להבין - מהי כוונתו של המשפט? מדוע מוטלת אשמת ההחרבה והאחריות על כל הדורות הבאים אחרי החורבן, והרי לכאורה לא אנחנו האשמים בהחרבת הבית???
לאור הרעיון שהועבר בחלקה הקודם של הפעולה, אנו מבינים שבידינו לפעול לבניית בית-המקדש, ואם לא עשינו כן, הרי שכאילו אנחנו אחראים להחרבתו.
אם כן, עלינו לברר באילו דרכים נוכל לפעול לבניית הבית.
המדריך ידון עם החניכים בשאלה זו. נכבד כל רעיון (בין אם מדובר בעיקרון כללי – "להרבות אהבת חינם", "לחנך לאהבת המקדש"; ובין אם מדובר במעשה פרטי: "לא לדבר לשה"ר", "לכבד הורים"...) וביום חול אף נרשום את הרעיונות נעל גבי גיליון נייר גדול.
לעיונך המדריך – כוונים רעיוניים שניתן לכוון( אליהם את הדיון:
א. להיות ראויים- כיוון שבית המקדש עשוי להיות מותנה ברמה הרוחנית של העם, הדבר מוטל בראש ובראשונה עלינו.
ב. להכניס למודעות- ידוע מאמר הכוזרי שכל המעורר בלב בני האדם אהבה למקום הקדוש ראוי לשכר ומקרב את בניין המקדש. עלינו לעורר את עם ישראל ולהפיץ את חשיבותו של המקדש.
ג. לימוד הלכות- אחד הדברים, באין יכולת לעשות מעשים, המקשרים אדם לנושא כלשהו הוא העיסוק והלימוד. אנחנו יכולים להעמיק ולהשמיע, בכל המסגרות, את עניין בית המקדש וכל שתלוי בו.
ד. קשר פיזי- העיסוק והלימוד צריכים להיות לא רק רעיוניים. ההליכה לסיבובי שערים, תפילה בשריד בית המקדש – הכותל המערבי ואף כל הבונה דגם של המקדש וחש מערכת מלאה של חיים אמוניים מתקשר לעניין הגדול של הבית.
ה. זכרון ירושלים- גם אם להלכה נפסק שאין להרבות באבילות, הרי העלאת זכר ירושלים בכל מקום ובכל מצב תקשר אותנו לבית חיינו.

כדי להמחיש את תרומתו החיונית של כל אחד לבניין בית המקדש, נבנה ביחד מעין "קיר-בית" מקופסאות נעלים שיביאו החניכים לקראת הפעולה (רצוי לעטוף את הקופסאות בנייר חום). כל חניך יחליט על מעשה שהוא מקבל על עצמו בלי-נדר להתחזק בו, בעניינים שבין אדם למקום ובעניינים שבין אדם לחברו, ויכתוב אותו על ה'אבן' שלו. מכלול האבנים ימחיש את תרומתנו במעשה לבנין הבית.

נסכם:
בפעולות הקודמות הבנו את משמעות בית המקדש לעם ישראל ולעולם כולו והבנו כי גדול החיסרון שנוצר לאחר חורבנו. אלא - שלא מספיק להבין את עוצמת החסר. כשאנחנו רוצים להשיג דבר מסוים – זה דורש מאיתנו להתאמץ ולעשות מעשים לשם כך. מתוך דברי חז"ל אנו לומדים, כי מוטלת עלינו האחריות לבניין בית המקדש. עלינו להבין שבניין בית המקדש בידינו ממש, ולקבל על עצמנו מעשים ולעשותם בפועל כדי להגשים חזון זה.

